নিজস্ব প্রতিবেদন: বছরের শেষ। ছুটির মেজাজে আট থেকে আশি। বড়দিনের সকালে তাই ছুটির আনন্দ দিতে দলে দলে মানুষ হাজির হয়েছেন কলকাতা শহরের বিভিন্ন হলিডে ডেস্টিনেশনে। সকাল থেকেই চিড়িয়াখানায় দর্শনার্থীদের ঢল। দিনের শুরুতেই খোস মেজাজে ব়্যায়াল বেঙ্গল টাইগার। খাঁচার ভিতরে তার রাজকীয় পদচারণা দেখতে তাই সেখানেই উপচে পড়েছে ভিড়। এদিকে ছুটির দিনে শীতের আমেজ যথারীতি অব্যাহত। এদিন সর্বনিম্ন তাপমাত্রা ছিল ১২.৯। স্বাভাবিকের থেকে এক ডিগ্রি কম। আবহাওয়া দফতরের পূর্বাভাস বছরের শেষে আরও কমবে তাপমাত্রা। ২৯ ডিসেম্বর থেকেই জাঁকিয়ে শীত পড়বে। এখনই বিভিন্ন জেলার তাপমাত্রা দশ ডিগ্রি সেলসিয়াসের কাছাকাছি পৌঁছে গিয়েছে। পুরুলিয়ার তাপমাত্রা দশ ডিগ্রি সেলসিয়াসের নিচে নেমে গিয়েছে। আগামী কয়েকদিনে জেলার তাপমাত্রাও আরও অনেক নামতে পারে।